Návrh ROZHODNUTIE RADY o stanovisku ktoré sa má v mene Európskej únie zaujať v Spoločnom výbore EHP v súvislosti s protokolom 31 k Dohode o EHP o spolupráci v špecifických oblastiach mimo štyroch slobôd /* COM/2014/0197 final - 2014/0111 (NLE) */





DÔVODOVÁ SPRÁVA 1. KONTEXT NÁVRHU S cieľom zabezpečiť potrebnú právnu istotu a homogénnosť vnútorného trhu má Spoločný výbor EHP začleniť všetky príslušné právne predpisy EÚ čo najskôr po ich prijatí do Dohody o EHP a tiež umožniť účasť štátov EZVO, ktoré sú členmi EHP, na opatreniach, činnostiach a programoch EÚ, ktoré súvisia s EHP. V článku 78 Dohody o EHP sa stanovuje, že zmluvné strany posilňujú a rozširujú spoluprácu v rámci činností Únie okrem iného v oblasti sociálnej politiky. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Cieľom návrhu rozhodnutia Spoločného výboru EHP (pripojeného k návrhu rozhodnutia Rady) je zmeniť protokol 31 k Dohode o EHP o spolupráci v špecifických oblastiach mimo štyroch slobôd s cieľom rozšíriť spoluprácu zmluvných strán v sociálnej oblasti. Konkrétnejšie, nariadenie Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania[1] sa začlení do Dohody o EHP, aby sa umožnila účasť štátov EZVO, ktoré sú členmi EHP, na vybraných osiach programu EaSI. V článku 15 ods. 1 protokolu 31 k Dohode o EHP sa stanovuje právny základ účasti štátov EZVO, ktoré sú členmi EHP, na rôznych činnostiach Únie v rámci siete EURES. Článok 15 ods. 2 poskytuje právny základ pre finančné príspevky v tejto súvislosti. Od 1. januára 2014 sa financovanie v rámci siete EURES uskutoční v rámci programu Európskej únie pre zamestnanosť a sociálnu inováciu. Keďže program sa zahrnie do článku 15 ods. 8, budúce finančné príspevky sa poskytnú podľa článku 15 ods. 6. Návrhom rozhodnutia Spoločného výboru sa preto mení článok 15 ods. 2 s cieľom objasniť, že toto ustanovenie sa bude uplatňovať len na činnosti vykonávané pred nadobudnutím účinnosti programu 1. januára 2014. Znenie úpravy v prílohe vysvetľuje, že Lichtenštajnsko sa nezúčastní, a preto nebude ani finančne prispievať na tento program. Nórsko sa zúčastní na osi EURES programu. Neskôr by sa mohla uprednostňovať jeho širšia účasť. V tom prípade sa navrhne nové rozhodnutie Spoločného výboru EHP s cieľom rozšíriť účasť Nórska. Protokol 31 k Dohode o EHP by sa mal preto zmeniť, aby sa umožnila táto rozšírená spolupráca od 1. januára 2014. 3. PRÁVNE PRVKY NÁVRHU Podľa článku 1 ods. 3 nariadenia Rady (ES) č. 2894/94 o opatreniach na vykonávanie Dohody o EHP Rada zaujíma na základe návrhu Komisie v mene Únie stanovisko k takýmto rozhodnutiam. Komisia predkladá Rade návrh rozhodnutia Spoločného výboru EHP, aby ho Rada prijala ako stanovisko Únie. Komisia dúfa, že tento návrh bude môcť Spoločnému výboru EHP predložiť pri najbližšej možnej príležitosti. 2014/0111 (NLE) Návrh ROZHODNUTIE RADY o stanovisku ktoré sa má v mene Európskej únie zaujať v Spoločnom výbore EHP v súvislosti s protokolom 31 k Dohode o EHP o spolupráci v špecifických oblastiach mimo štyroch slobôd RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä jej článok 46 písm. d), článok 149, článok 153 ods. 2 písm. a), článok 175 tretí odsek a v spojení s jej článkom 218 ods. 9, so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore[2], a najmä na jeho článok 1 ods. 3, so zreteľom na návrh Európskej komisie, keďže: (1) Protokol 31 k Dohode o Európskom hospodárskom priestore (ďalej len „Dohoda o EHP“) obsahuje osobitné ustanovenia a opatrenia týkajúce sa spolupráce v špecifických oblastiach mimo štyroch slobôd, (2) Je vhodné rozšíriť spoluprácu zmluvných strán Dohody o EHP s cieľom začleniť nariadenie Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania[3], (3) Protokol 31 k Dohode o EHP by sa mal preto zmeniť, aby sa umožnila táto rozšírená spolupráca od 1. januára 2014, (4) Pozícia Únie v Spoločnom výbore EHP by mala byť založená na pripojenom návrhu rozhodnutia, PRIJALA TOTO ROZHODNUTIE: Článok 1 Pozícia, ktorú má Únia zaujať v Spoločnom výbore EHP k navrhnutej zmene protokolu 31 k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu. Článok 2 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 347, 20.12.2013, s. 238. [2] Ú. v. ES L 305, 30.11.1994, s. 6. [3] Ú. v. EÚ L 347, 20.12.2013, s. 238. PRÍLOHA ROZHODNUTIE SPOLOČNÉHO VÝBORU EHP č. …/2014, ktorým sa mení protokol 31 k Dohode o EHP o spolupráci v špecifických oblastiach mimo štyroch slobôd SPOLOČNÝ VÝBOR EHP, so zreteľom na Dohodu o Európskom hospodárskom priestore (ďalej len „Dohoda o EHP“), a najmä na jej články 86 a 98, keďže: (1) Je vhodné rozšíriť spoluprácu zmluvných strán Dohody o EHP tak, aby zahŕňala nariadenia Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania[1]. (2) Protokol 31 k Dohode o EHP by sa mal preto zmeniť, aby sa umožnila táto rozšírená spolupráca od 1. januára 2014, PRIJAL TOTO ROZHODNUTIE: Článok 1 Článok 15 protokolu 31 k Dohode o EHP sa mení takto: 1. V odseku 2 sa za slová „odseku 1“ vkladajú slová „ktoré sa uplatňujú pred 1. januárom 2014“. 2. V odseku 8 sa dopĺňa táto zarážka: „- 32013 R 1296: Nariadenie Európskeho parlamentu a Rady (EÚ) č. 1296/2013 z 11. decembra 2013 o programe Európskej únie v oblasti zamestnanosti a sociálnej inovácie (EaSI) a ktorým sa mení rozhodnutie č. 283/2010/EÚ, ktorým sa zriaďuje európsky nástroj mikrofinancovania Progress v oblasti zamestnanosti a sociálneho začleňovania (Ú. v. EÚ L 347, 20.12.2013, s. 238). Lichtenštajnsko bude vyňaté z účasti na tomto programe a nebude ani na tento program finančne prispievať. Nórsko sa zúčastní len na osi EURES programu a bude finančne prispievať len na túto os.“ 3. Znenie odseku 5 sa nahrádza takto: „Štáty EZVO sa zúčastňujú na činnostiach Spoločenstva uvedených v prvej zarážke odseku 8 od 1. januára 1999, na činnostiach uvedených v druhej zarážke od 1. januára 2003 a na činnostiach uvedených v tretej zarážke od 1. januára 2014.“ Článok 2 Toto rozhodnutie nadobúda účinnosť dňom nasledujúcim po doručení posledného oznámenia podľa článku 103 ods. 1 Dohody o EHP*. Uplatňuje sa od 1. januára 2014. Článok 3 Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie. V Bruseli Za Spoločný výbor EHP predseda tajomníci Spoločného výboru EHP [1] Ú. v. EÚ L 347, 20.12.2013, s. 238. * [Ústavné požiadavky neboli oznámené.] [Ústavné požiadavky boli oznámené.]